九日禺中登沃洲放鶴峰南望天台諸山
作者：謝翱
朝代：宋

paragraphs: 鏡面小蓬島，入剡脫我驂。
舍櫂來沃洲，下嶺見精藍。
修眉浮天姥，天台在其南。
良遊愛九日，巾墮髪不櫛。
醉浮秋夕英，饑食决明實。
遠尋竺僧迹，俛仰千載陳。
狂呼許元度，王謝十八人。
彷彿川谷應，草木皆冥冥。
便欲即之語，又疑物所馮。
閉目游泰初，寥廓以爲鄰。